દરમિયાન મમતા દીદીએ ગૂફામાંથી બહાર આવેલાં બાળકો સમક્ષ ધસી જઇ ભાષણ જ ફટકારવા માંડ્યું. ‘‘બાળકો, તમે લોકો ગૂફામાંથી બહાર આવ્યાં છો એ મહાગઠબંધનનો જ પ્રતાપ છે. અહીં પોલીસ, ફાયરબ્રિગેડ, રાહતબચાવની અર્ધલશ્કરી દળની ટૂકડી, મહેસૂલ ખાતું, એસટી તંત્ર, માછીમાર સમાજના ડૂબકીમારો, સ્થાનિક એનજીઓએ ચવાણાના પેકેટ અને પાણીના પાઉચ સાથે મોકલેલા કાર્યકરો, દેશની કેટલીય કંપનીઓએ બચાવ કાર્યકરો માટે તેમના લોગો લગાડેલા તંબુ બાંધવા માટે મોકલેલા કર્મચારીઓ, વિદેશથી મારતી ફ્લાઇટે પહોંચેલા ટેક્નિશિયનો આ બધાએ એક મહાગઠબંધન રચ્યું તેના કારણે જ તમારા લોકોનો ઉદ્ધાર થયો છે અને તેને કારણે જ તમે બધા બહાર આવી શક્યા છો. આ દર્શાવે છે કે હવે દેશને ઉગારવાનું મહાગઠબંધનના હાથમાં છે. તમે લોકો દેશનું ભાવિ છો અને મહાગઠબંધનના કારણે તમે બહાર આવીને બચી જઇ શક્યા છો તે દર્શાવે છે કે આ દેશનું ભાવિ મહાગઠબંધનના હાથે જ સુરક્ષિત છે. આથી તમે લોકો ઘરે જઇ તમારા માતા-પિતા, શિક્ષકો, પડોશીઓ સૌને આગામી ચૂંટણીમાં મહાગઠબંધનના ઉમેદવારોને જ ટેકો આપવા જણાવજો. તમે તેમને સમજાવજો કે જેમ અનેક સંસ્થાઓ અને કાર્યકરોએ સાથે મળીને મહાગઠબંધન રચ્યું અને અમારો બચાવ થયો તેમ દેશનો બચાવ પણ હવે અનેક પક્ષોએ રચેલાં મહાગઠબંધન થકી જ થવાનો છે.